《跋巨然晓意图》
宋代·丘葵

秋曙已生白，朝暾尚潜红。
是时天地气，正在贞元中。
千峰虽历历，众树犹蒙蒙。
群动又将作，平秩一日东。
洒然人欲尽，天理将昭融。
静窗自展玩，妙处谁能穷。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。